Årsmelding HIFO Nordvestlandet 2005 

Denne årsmeldingsperioden ble innledet med et minnerikt seminar i Kristiansund første helga i mai. De arrangementsansvarlige, Jorunn Kristvik og Arnljot Løseth, hadde satt sammen et variert program der den røde tråden var Kristiansund og nordmørsregionens nyere historie.

Etter seminaret var det byvandring med Sverre Svendsen fra Nordmøre Museum som kjentmann. 1. dag ble avsluttet med bacalaomiddag på restauranten Dødeladen. 

  Søndagen var det båttur til Grip, der deltagerne blant annet fikk besøke et museum som forteller historia til det vesle øysamfunnet.

Seinere i måneden, 25.5., arrangerte HIFO Nordvestlandet 1905-seminar i samarbeid med Historisk Institutt ved Høgskulen i Volda. Innledere her var i første rekke bidragsytere til 1905-antologien som Historisk Institutt, HIVO nylig hadde gitt ut. I tillegg hadde arrangøren hentet inn Hans Fredrik Dahl som innleder. Seminaret var godt besøkt.

Første lørdagen i desember ble det tradisjonelle julemøtet arrangert. Det var delt i tre, faglig seminar i Sunnmørspostens auditorium, omvising i Kunstmuseet Kube ved kurator Tove Lande og sosial samling med middag på Orientbar i Ålesund. 

  Temaet for seminaret var Politisk strukturhistorie/valggeografi. Innledere her var:

Arnljot Løseth: Vestlandets politiske geografi fra 1880-åra fram til i dag.

Oddbjørn Melle: Sunnmørs-FrP med fokus på Ørsta inkl. Vartdal.

Harald Kjølås:  Framstegspartiet sin vekst på Nord-Vestlandet.

Styret har hatt to møter i perioden. I tillegg til forberedelse av gjennomførte arrangement og planlegging av nye, har styret diskutert hvordan HIFO Nordvestlandet kan bidra til realiseringa av et historieverk om Sunnmøre i nyere tid. Styret har uttalt at foreningen ikke kan stå som pådriver for realiseringen av et slik prosjekt, men at en stiller seg positiv til å komme med faglige innspill i en evt. prosjektgruppe. 

Det er gitt ut to nummer av Meldingsbladet i årsmeldingsperioden.

Medlemstallet i foreningen er ved tidspunktet for årsmøtet 49. Det er etter det vi kjenner til det høyeste medlemstallet foreningen noen gang har hatt. Det hadde vært ønskelig å kunne aktivisere medlemmene noe mer enn vi har greid hittil. Vi prøver å legge opp seminar og arrangement ellers slik at de både skal være familievennlige og med vekt på sosialt og faglig fellesskap mellom historikerkolleger. Forhåpentligvis vil dette gi resultat i form av et noe større medlemsengasjement etter hvert. 

Eldar Høidal representerte foreningen under HIFO sitt årsmøte i Trondheim i juni. 

Det har vært arbeidet for å få på plass vedtekter for HIFO Nordvestlandet. Etter vedtak på siste årsmøtet skal det på det kommende årsmøtet legges fram forslag til lokallagsvedtekter. 

